Kultūros erdvėse

Raimondas Gailiūnas Rokiškio dvare.Tapyba

Vidas Poškus

Menotyrininkas

Tai, kad Raimondas Gailiūnas (ne jis pats asmeniškai – arba atvirkščiai – ir jis, ir jo darbai) atsirado Rokiškio dvare, nerodo ir neįrodo, kad menininkas pajuto savo gyslomis tekantį mėlyną Tyzenhauzų ar Pšezdzieckių kraują. Nors, kita vertus, tauriai mėlynos spalvos šio tapytojo paveiksluose yra labai daug... Kaip ir raudonos, tiesiogiai susijusios su iš arterijų ir venų trykštančiais skysčiais. Ypač kai jas atveri kokiu nors aštriu daiktu. Ką ir mėgsta daryti Raimondas, nes jo teptukas aštrus, labai aštrus. Aštresnis ir skvarbesnis už bet kurį skalpelį. R. Gailiūnas Rokiškio dvare atsirado mažiausiai dėl dviejų priežasčių. Viena, jis – Rokiškyje gyvenantis ir dirbantis autorius, šiai vietai suteikiantis daugybę pridėtinių verčių, kaip minėtasis dvaras ar „raudona Rokiškia bažnytėla“ (štai iš kur tas plytinių tonų pomėgis R. Gailiūno tapyboje!). Antra, dailininkas tiesiog vartosi kūliais, kaitalioja mimiką, rodo grimasas, kitaip žaidžia ir išdykauja visokiausių kontekstų ir tekstų, atvaizdų ir vaizdinių, kultūros ir natūros atžvilgiu. Jis yra labai kontekstualus ir įžvelgti jo esmę galima tik perskaičius ne vieną tekstą. Tuomet atsiveria ir edipiškoji Sfinkso paslaptis, ir Andrea Mantegna su dr. Nicolaes’u Tulpu (o šalia jų net koks „draugas Che“), ir kažkelintasis popiežius, ir skyreliai iš enciklopedijų, ir straipsneliai iš „žmonių“ žurnalų. Tad nenuostabu, kad autoriaus darbai atsiduria šalia drožinėtų baldų ir blizgančių parketų, dvarininkių suknelių ir lovų baldakimų, marmurų ir trofėjinių ragų, nežinomo XVIII amžiaus autoriaus nutapyto Šv. Jono Krikštytojo ar kokio senosios flamandų mokyklos atstovo opuso. R. Gailiūno kūrybą galima (ir būtina) žiūrėti ir skaityti tik taip – per sluoksnius, citatas, motyvus, užuominas.

Kaip ankstesnius, taip ir šiuos nuo 2018 metų iki mūsų dienų nutapytus kūrinius galima apibūdinti „makabreskos“ apibrėžimu. Makabreska – kūrinys, kuriame siaubo nuotaika jungiama su grotesku. Sąvoka sudaro du žodžiai – *makabriškas* ir *arabeska*. Makabreska ženklina Raimondo Gailiūno tapybą. Tapytojo kompozicijos formos ir ikonografijos prasme yra sudėtingai susiraizgiusios, tartum Levanto kraštams būdingi ornamentai, kur susipina stilizuoti augaliniai ar geometriniai motyvai, juose rujoja bei neršia animalistiniai ir antropomorfiniai elementai, o išraiškos ir grimasos suteikia papildomos informacijos. Ši yra elementariai makabriška – baisi, siaubinga. Pastarųjų metų įvykiai ir išgyvenimai – epidemijos, karai – tik dar labiau tai įrodo. Viskas yra makabriška. Kaip pats gyvenimas. Juk jį iliustruoja, komentuoja, išjaučia ir, sardoniškai besikvatodamas, nutapo Rokiškyje gyvenantis Raimondas Gailiūnas.

Raimondas Gailiūnas

Faktai

Gimė 1956 metais Pandėlyje, gyvena ir kuria Rokiškyje.

Įgijęs šaltkalvio profesiją ir dirbdamas Rokiškyje, pradėjo tapyti.

Nuo 1979 metų rengia parodas Rokiškio krašto muziejuje, Biržų, Zarasų, Panevėžio galerijose.

Nuo 1990 metų yra tapytojų grupės *Angis* narys, dalyvauja grupės parodose.

1980 m. įstojo į Vilniaus dailės institutą, metė, bet 1996 m. studijas VDA užbaigė. Dirbo dailės mokytoju. Šiuo metu taip pat dėsto tapybą ir kompoziciją Rokiškio dailės mokykloje.

2013 metais išrinktas geriausiu meno mugės *Art Vilnius’13* menininku.

Nuo 2016 metų dailininkui atstovauja *Contour Art Gallery*.

Kūrinių įsigijo Lietuvos dailės muziejus, MO muziejus, Rokiškio krašto muziejus, privatūs asmenys.